Regeringen og et bredt flertal i Folketinget er blevet enige om en sommerpakke, der bl.a. afsætter 295 millioner kroner til at kickstarte turisme-erhvervet. Pengene er målrettet initiativer i landets fire største byer, og det bydes velkomment i Aalborg, hvor man netop har arbejdet for et større fokus på storbyturismen, der ligesom i landets øvrige større byer har haft et hårdt 2020. I alt lander sommerpakken på 1,65 milliarder kroner. Den endelige, mere konkrete og detaljerede udmøntning af, hvordan pengene skal fordeles og anvendes, er endnu ikke på plads. Borgmester i Aalborg Kommune, Thomas Kastrup-Larsen, har været en af de stemmer i debatten, som har ønsket et særligt fokus på storbyturismen i sommerpakken 2021. - Byerne trænger til en særlig håndsrækning. Så vi er selvfølgelig glade for udmeldingen, men situationen kræver hurtig handling. Der er allerede nu langt færre turister i Aalborg, end der plejer at være på denne tid af året. Det handler om at skabe forretning og omsætning lige nu og her, og derfor er midlerne meget velkomne. Vi har haft et klart mål i samarbejde med de øvrige tre største byer om at få fokus på byerne i sommerpakken. Det er positive takter og intentioner, der nu bliver lagt frem. Nu er det vigtigt, at de intentioner også udmønter sig i praksis, siger Thomas Kastrup-Larsen i en pressemeddelelse, og han tilføjer: - Erhvervet har brug for hver en krone lige nu, der kan være med til at give et boost. Vi tror på fremtiden, og Aalborg skal nok komme igen med de mange kræfter, vi lægger i at forblive top of mind, så vi fortsat er en attraktiv destination for både danske og internationale gæster. Historisk lave belægningstal Direktør i Destination NORD, Tonny Skovsted Thorup, har en klar plan for, hvordan pengene skal bruges: - I 2020 udeblev mange internationale gæster i byerne, erhvervsturismen led et væsentligt knæk, og store dele af erhvervet var i lange perioder helt lukket eller underlagt stramme restriktioner. Det har kostet dyrt i byer som Aalborg, hvor bl.a. hotellerne har set historisk lave belægningstal. Hotelbelægningen i Aalborg gik ned med 43,8 procent fra 2019 til 2020, siger Tonny Skovsted Thorup. Han peger på, at der er akut behov for at stimulere efterspørgslen i forhold til Aalborg. Det handler bl.a. om at kickstarte møde og erhvervsturismen, som fylder to tredjedele af turismeomsætningen. Og indsatsen skal forstærkes for at tiltrække møder og konferencer udefra. Tonny Skovsted Thorup hæfter sig derfor også positivt ved, at der specifikt afsættes 330 millioner kroner til kulturområdet og 400 millioner kroner til særligt udsatte brancher som messer, konferencer og hoteller, ligesom der skal gives rabat på indenrigsrejser Tonny Skovsted Thorup oplyser, at omsætningen i Aalborg inden for turisme- og oplevelsesbranchen er normalt omkring fire mia. kr. årligt og omfatter bl.a. detailhandel, restaurationer, hoteller mm. Til sammen skaber sektoren cirka 5000 job i Aalborg Kommune. Turister fra de store nærmarkeder Norge, Tyskland og Sverige er normalt i stort omfang med til at give ”kunder i butikken”.

Opsummering:
Aalborg Kommunes borgmester, Thomas Kastrup-Larsen (S), siger, at situationen kræver hurtig handling, og at turisme-erhvervet har brug for hver en krone lige nu.